ក្រោយ​ការ​រង់​ចាំ​ច្រើន​ថ្ងៃ គ្រួសារ​អ្នក​ដំណើរ​ចិន​ទទួល​ដំណឹង​ដ៏​ឈឺ​ចាប់
នៅ​តាម​បណ្តាញ​ព័ត៌មាន​សង្គម​របស់​ចិន អ្នក​ខ្លះ​កំពុង​អំពាវនាវ​ឲ្យ​រដ្ឋាភិបាល​ចិន​​កត់​សម្គាល់​ថ្ងៃ​កាន់​ទុក្ខ​ជាតិ​មួយ​សម្រាប់​អ្នក​ដំណើរ​លើ​យន្តហោះ​ជើង​ហោះហើរ​ MH 370។
ប៉េកាំង — អស់រយៈពេលជិត៣សប្តាហ៍ក្រុមគ្រួសាររបស់អ្នកដំណើរចិនលើយន្តហោះ ម៉ាឡេស៊ី Malaysia Airlines ជើងហោះហើរលេខ MH370 បានសង្ឃឹមក្នុងចិត្តថាពួកអ្នកដំណើរទាំងនោះនៅរស់រានមានជីវិត។ ក៏ប៉ុន្តែសេចក្តីសង្ឃឹមទាំងឡាយ បានរលាយសាបសូន្យនៅល្ងាចថ្ងៃច័ន្ទនៅពេលដែលប្រទេសម៉ាឡេស៊ីបានបញ្ជាក់ថាយន្តហោះនោះបានធ្លាក់ក្នុងតំបន់ដាច់ស្រយ៉ាលមួយនៅភាគខាងត្បូងនៃមហាសមុទ្រឥណ្ឌា។ បន្ទាប់ពីការទន្ទឹងរង់ចាំយ៉ាងអន្ទៈសារអស់ពេល១៧ថ្ងៃរួចមក ទុក្ខសោករបស់ពួកគេមានសភាពធ្ងន់ធ្ងរមិនអាចស៊ូទ្រាំបាន។ បុគ្គលិកពេទ្យបានប្រចាំការនៅសណ្ឋាគារលីដូនៅទីក្រុងប៉េកាំងដែលនៅទីនោះក្រុមគ្រួសារចិនជាច្រើនបានប្រមូលគ្នាតាំងពីយន្តហោះបានបាត់ខ្លួនរកមិនឃើញនៅដើមខែមិនាមក។ បន្ទាប់ពីបានទទួលដំណឹងហើយ មនុស្សមួយចំនួនត្រូវគេសែងចេញ។ ក្នុងគ្រាកំពុងកើតទុក្ខ សមាជិកគ្រួសារជនរងគ្រោះខ្លះបានស្រែកដាក់ពួកអ្នកយកព័ត៌មាន។ ខណៈដែលសមាជិកគ្រួសារម្នាក់កំពុងស្រែកយំ សមាជិកគ្រួសារម្នាក់ទៀតស្រែកប្រាប់អ្នកយកព័ត៌មានម្នាក់ឲ្យឈប់សួរសំណួរ។ អ្នកផ្សាយព័ត៌មានម្នាក់នៃប៉ុស្តិទូរទស្សន៍រដ្ឋាភិបាលចិនកាន់កាប់ CCTV បាននិយាយថា អ្នកខ្លះបានគប់ដបទឹកលើពួកអ្នកយកព័ត៌មាន ដែលឈរនៅក្បែរនោះ។ ទិដ្ឋភាពនៅសណ្ឋាគារនោះមានភាពច្របូកច្របល់ ដោយមានមនុស្សជាច្រើនស្រែកយំ ហើយអ្នកខ្លះទៀតសន្លប់។ អាថ៌កំបាំងនៃការបាត់យន្តហោះនេះបាននាំឲ្យមានការចាប់អារម្មណ៍ទូទាំងពិភពលោក។ ហើយដោយសារអ្នកដំណើរភាគច្រើនជាជនជាតិចិននោះ ទើបសាធារណជននៅក្នុងទីក្រុងប៉េកាំងកំពុងតាមដានយ៉ាងដឹតដល់ក្នុងក្តីសង្ឃឹមថា អ្នកដំណើរក្នុងយន្តហោះនោះ ប្រហែលជាអាចនៅរស់។ នៅតាមបណ្តាញព័ត៌មានសង្គមរបស់ចិន អ្នកខ្លះកំពុងអំពាវនាវឲ្យរដ្ឋាភិបាលចិន កត់សម្គាល់ថ្ងៃកាន់ទុក្ខជាតិមួយសម្រាប់អ្នកដំណើរលើយន្តហោះជើងហោះហើរ MH 370។ ក្រោយពីសេចក្តីប្រកាសរបស់ម៉ាឡេស៊ី ក្រសួងការបរទេសចិនបានចេញសេចក្តីថ្លែងការណ៍ខ្លីមួយទាមទារឲ្យរដ្ឋាភិបាលម៉ាឡេស៊ីផ្តល់ភស្តុតាងនិងផ្តល់ព័ត៌មានបន្ថែមដើម្បីគាំទ្រការរកឃើញរបស់ខ្លួន។ សេចក្តីថ្លែងការណ៍នោះ ក៏បាននិយាយដែរថា ប្រទេសចិនសង្ឃឹមថា ប្រទេសឯទៀតនិងបន្តស្វែងរកយន្តហោះដែលនៅបាត់ខ្លួននោះ។ អត្ថបទមួយនៅលើគេហទំព័របណ្តាញព័ត៌មានសង្គមមួយនៃសារព័ត៌មានរបស់គណបក្សកុម្មនិស្តចិនបានកត់សម្គាល់ថានៅមានសំណួរជាច្រើនទៀត។ អត្ថបទនោះបាននិយាយថា ដរាបណាគេនៅមិនទាន់រកឃើញប្រអប់ទិន្នន័យហៅ Black Box ឬប្រអប់ខ្មៅទេនោះ ការស្វែងរកនិងកិច្ចប្រឹងប្រែងជួយសង្គ្រោះមិនអាចបញ្ឈប់បានទេ។ អត្ថបទនោះទាមទារឲ្យមានភាពច្បាស់លាស់ថែមទៀតអំពីភស្តុតាងដែលបង្ហាញថាយន្តហោះនោះពិតជាបានធ្លាក់មែន ហើយទាមទារឲ្យមានការពន្យល់អំពីទិន្នន័យថ្មីបានពីផ្កាយរណបវិទ្យាសាស្ត្រ៕ សូមចូលទៅគេហទំព័រពិសេសអំពីរឿងនេះ ដោយ។